钦定古今图书集成/明伦汇编/官常典/第597卷 > 窦子偁
## 钦定古今图书集成/明伦汇编/官常典/第597卷 > 窦子偁

按《明外史》本传：“子偁，字可扬，合肥人。万历二十年进
士。授大理评事。性鲠直，敦厉名节。时储位未定，中外
危疑，抗疏力请早建，不报。屡迁户部郎中，督饷宣府，
精心任事，不私一钱。期满，输羡馀六万于官，被旨优
奖，出为泉州知府，清操大著，吏民畏而爱之。二十九
年，擢湖广提学副使。较阅公明所甄录，悉知名士，士”
类悦服。悯楚宗人冤，驰疏请雪。忤权相弗避。移福建
右参政，既去，而士民祠祀之。遭丧归，起官江西。三十
八年举治行卓异，迁浙江按察使。刚断不挠，奸豪敛
迹。旋进其地右布政使。一日，门初启，有数人舁巨桶
入。子偁诘问之，曰：“此羡馀也。京饷输讫，例当分送。”子
偁勃然曰：“朝廷方忧乏饷，安得羡馀？若辈敢污吾地
耶！速去，毋以身试法！”乃命取水涤之，数涤而后已。遘
疾去官归，装不能办。起历福建左、右布政使。四十二
年，税使高采肆虐，激民变，采遂拥众作乱，走劫巡抚
袁一骥，诸司悉奔救。子偁稍后至。事闻京师，给事中
吴亮嗣论他事刺及之，遂坚意乞去。士民追思之。子
偁，清介绝俗，所至有声，为江北人士之冠。其平居持
论，与《东林》诸人合，故不为异己者所容。